**Aslak Sira Myhre** (født 28. mai 1973 i Stavanger) er en norsk tidligere journalist og politiker (RV). Han blei i 2014 utnevnt til nasjonalbibliotekar, og dermed øverste leder for det norske Nasjonalbiblioteket. Som Nasjonalbibliotekar har Myhre vektlagt formidlingen av den historiske samlingen, utvikling av digitale tjenester og utvikling av bibliotekene som folkeopplysningsinstitusjoner. Han var tidligere daglig leder for Litteraturhuset i Oslo fra før oppstarten i 2007 og fram til 2014. Han har videre vært aktiv i partiene RV og Rødt og var leder for førstnevnte parti fra 1997 til 2003. Han satt i kommunestyret i Stavanger fra 1999 til 2003.

Politisk aktivitet
------------------

Myhre vokste opp i Stavanger. Myhre markerte seg tidlig som aktivist ved Stavanger katedralskole, hvor han var den første eleven i Norge som ble valgt til skolens øverste leder. Han var i skoleåret 1991–1992 leder for skolens styre. Foreldrene var aktive i AKP(m-l) og arbeidet på henholdsvis på Rosenberg Verft og sykehus. Han meldte seg inn i RV to år etter at foreldrene hadde meldt seg ut av partiet.

Myhres politiske standpunkt medførte at han nektet militærtjeneste på grunn av Norges deltakelse i militære operasjoner utenfor landets grenser. Han har hevdet at Norge ikke lenger har noe forsvar, men et «angrep». Myhre ble funnet skyldig i Oslo tingrett, som idømte han en straff på 90 dagers fengsel. I Borgarting lagmannsrett ble tiltalen om totalnekt frafalt og straffen ble omgjort til domsutsettelse. I 1996 deltok Myhre i Møhlenprisaksjonene, som kulminerte da tretti ungdommer ble arrestert under en okkupasjon av bygninger og anleggsmaskiner i forbindelse med utbyggingen av Nye Puddefjordsbru. 

Myhre har av utdanning mellomfag i historie og bonesertifikat som renholdsarbeider. Myhre, som var svært aktiv i studentaksjoner ved Universitetet i Bergen i 1990-årene, ble senere leder i Rød Valgallianse i perioden 1997–2003. Da han som 23-åring ble valgt som partileder, var han den første lederen for RV som verken hadde vært medlem av AKP eller Rød Ungdom. Myhre satt i kommunestyret i Stavanger for Rød Valgallianse fra 1999 til 2003. Han var styremedlem ved Universitetet i Bergen i 1996, og var førstekandidat til stortingsvalget for Rogaland RV i 1997 og Oslo RV i 2001. I 2009 og 2013 sto han på Rødts stortingsvalgliste i Oslo.

Arbeid for journalistikk og litteratur
--------------------------------------

Som journalist har Myhre jobbet særlig med fotball, han har dekket tre verdensmesterskap for avisa *Klassekampen*, han jobbet som ekspertkommentator i NRKs 4-4-2 sendinger i to sesonger, har kommentert fotball på radio og vært ansatt som Vikingblogger i både NRK Rogaland og Stavanger Aftenblad i flere år. Han har redigert fotballboka *En god dag for fotball* og ga i 2013 ut boka *Hjemmakamp* som en del av Falck forlags supporterserie. Han er kjent for sin fotballinteresse, særlig for Viking FK, og har vært sportsjournalist for NRK og *Klassekampen*.

Myhre har gitt ut flere bøker og skrevet for en rekke aviser og tidsskrift i og utenfor Norge, blant annet *Klassekampen*, *Stavanger Aftenblad*, *Dagbladet*, *Samtiden*, *Prosa*, *The Guardian*, *The* *Washington Post* og *Aftonbladet*. Kommentarartiklene hans etter terroren i Oslo 22. juli 2011 er oversatt til over tjue språk. I 2010 førte den politiske essaysamlingen *Herskap og tjenere* til opphetet debatt om bl.a. miljøbevegelsen og venstresidens forhold til olje og industri.

Fra 2003 til 2007 var han var leder for Foreningen !les, en organisasjon for å øke barn og ungdoms leselyst. I denne perioden løftet Foreningen seg og blei ledende i arbeidet med leselyst i Norge, blant annet gjennom utbredelsen av den nasjonale txt-kampanjen. 

Fra 2006 ledet han arbeidet med å utvikle Norges første Litteraturhuset på oppdrag av Stiftelsen Fritt Ord.  Litteraturhuset blei fra åpningen i 2007 godt besøkt, og blei i sitt første hele driftsår Europas største med over 200.000 publikummere.  Besøkstallene fortsatte å vokse, og Litteraturhuset i Oslo ble etterfulgt av nye litteraturhus andre steder i Norge og et forbilde i Europa.

Nasjonalbibliotek og boklov
---------------------------

Sira Myhre blei utnevnt til Nasjonalbibliotekar i mai 2014, og begynte i stillingen i november samme år. I utnevnelsen understrekte Solberg regjeringens kulturminister Torild Widvey Sira Myhres rolle som visjonær leder. Sira Myhre la de første årene særlig vekt på utviklingen av folkebibliotekene som møteplasser, litteraturformidlere og arenaer for debatt og folkeopplysning. 

Videre har Sira Myhre vektlagt Nasjonalbibliotekets rolle som folkeopplysning og historieformidling. Dette har sammen åpning av tre ulike nye utstillingsrom; Kartsenteret, den permanente utstillingen "Glimt fra en kulturhistorie" og rom for skiftende utstillinger som blant annet huset Svartmetall og Landslovsutstillingene og satsing på podcast og digital formidling gitt Nasjonalbiblioteket er stort nytt publikum.

Høsten 2021 blei Sira Myhre utnevnt til å lede arbeidet med Støre regjeringens arbeid med ny boklov. Loven blei vedtatt i stortinget i juni 2023 og trådte i kraft 1/1 2024.

Styreverv
---------

Sira Myhre har hatt en rekke ulike styreverv og posisjoner. Han var medlem i styret for NORLA fra 2015, som styreleder fra 2017 til 2020. Sira Myhre var i denne perioden sentral i NORLAs arbeid med å gjennomføre Norges satsning som gjesteland ved bokmessa i Frankfurt. Fra 2017 til 2023 var Sira Myhre styremedlem på Sparebankstiftelsens kulturhus i Oslo, Sentralen. Som Nasjonalbibliotekar har Sira Myhre engasjert seg i utviklingen av digital teknologi og kunstig intelligens for kultursektoren. Han satt fra 2014 til 2021 i Executive comitte for IIIf konsortiet, og utviklet i 2018 sammen med Stanford University Library konseptet Fantastic Futures som seinere dannet grunnlaget for det internasjonale nettverket AI4LAM. Siden 2019 har Sira Myhre vært medlem av rådet for Universitetsbiblioteket ved Stanford University i California (Stanford University Library Advisory Board).

Familie
-------

Myhre er gift med redaktør Cathrine Sandnes og har to døtre. Begge foreldrene tilhørte den politiske venstresiden, og hans far Eldar Myhre er kjent som fagforeningsleder fra Aker Kværner.

Priser og utmerkelser
---------------------

* For sitt arbeid i Foreningen !Les og på Litteraturhuset fikk Myhre i 2008 Eckbos legaters Kulturpris.
* For sitt virke som samfunnsdebattant mottok Aslak Sira Myhre i 2016 Siddisprisen.
* Sira Myhre ble i 1998 kåret til «Fremtidens leder» av ledelsesorganisasjonen Junior Chamber.

Bøker
-----

* 2006 – *En faktahest om politikk*
* 2006 – *En god dag for fotball*
* 2010 – *Herskap og tjenere*
* 2013 – *Hjemmakamp* - supportserien om Viking fotballklubb

Referanser
----------

1. ↑  «Aslak Sira Myhre blir ny direktør for Nasjonalbiblioteket». Kulturdepartementet. 23.05.2014.
2. 1 2  Dagens Næringsliv Magasinet Portrettet Gutten i røyken 06.06.2014
3. ↑  radio.nrk.no NRK P1 Øde øy Arkivert 19. oktober 2014 hos Wayback Machine. 18.10.2014
4. ↑  Folkvord, Erling (1949-) (1998). *Rødt!: på barrikadene for AKP og RV*. Oslo: Millennium. ISBN 8251789311.
5. ↑  «Årets navn Frogner». *Nettavisen* **(norsk)**. 23. januar 2009. Besøkt 16. april 2024.
6. ↑  Bjørnskau, Hilde (6. mai 2010). «Litteraturhuset er forbilde». *NRK*. Besøkt 16. april 2024.
7. ↑  Hetland, Kjersti (23. mai 2014). «Blir sjef for Nasjonalbiblioteket». *NRK*. Besøkt 16. april 2024.
8. ↑  «Fra Nasjonalbibliotekets kartsenter - YouTube». *www.youtube.com*. Besøkt 16. april 2024.
9. ↑  Kvistad, Yngve (1. februar 2024). «Meninger: Landsloven som formet Norge». *VG* **(norsk)**. Besøkt 16. april 2024.
10. ↑  Rogne, Vebjørn (9. mai 2023). «Når ut til stadig flere». *BOK365.no*. Besøkt 16. april 2024.
11. ↑  Eckbos Legaters Kulturpris 1999 - 2009 Arkivert 25. mai 2014 hos Wayback Machine.
12. ↑  «Siddisprisen til Aslak Sira Myhre». *Stavanger Aftenblad*. 8. februar 2016. s. 31.

Eksterne lenker
---------------

* Wikiquote: Aslak Sira Myhre – sitater
* (en) Aslak Sira Myhre – kategori av bilder, video eller lyd på Commons Rediger på Wikidata
* (en) Aslak Sira Myhre på Internet Movie Database Rediger på Wikidata

* (en) Aslak Sira Myhre hos The Movie Database Rediger på Wikidata
* (no) Foreningen !Les
* (no) NRK – Sira Myhre slipper fengsel
* (no) Digitalt tilgjengelig innhold hos Nasjonalbiblioteket: bøker av Aslak Sira Myhre

  


|  |  |
| --- | --- |
| Oppslagsverk/autoritetsdata | Store norske leksikon **·** Lokalhistoriewiki **·** BIBSYS **·** VIAF **·** GND **·** LCCN **·** ISNI
 |